INFORMACIJA

O PRVOM JAVNOM SLUŠANjU

ODBORA ZA USTAVNA PITANjA I ZAKONODAVSTVO NA TEMU:

„PROMENE USTAVA REPUBLIKE SRBIJE U OBLASTI PRAVOSUĐA“, ODRŽANOM 29. APRILA 2021. GODINE

Odbor za ustavna pitanja i zakonodavstvo je, na osnovu odluke donete na 33. sednici, održanoj 26. aprila 2021. godine, dana 29. aprila 2021. godine, održao Prvo javno slušanje na temu: „Promene Ustava Republike Srbije u oblasti pravosuđa“. Javnim slušanjem je predsedavala Jelena Žarić Kovačević, predsednik Odbora za ustavna pitanja i zakonodavstvo.

Javnom slušanju su prisustvovali članovi Odbora: Toma Fila, Dubravka Kralj, Vuk Mirčetić, Olja Petrović, Željko Tomić, Violeta Ocokoljić, Uglješa Mrdić, Ilija Matejić, Balint Pastor, Luka Kebara, Milenko Jovanov i Nevena Veinović.

Javnom slušanju je prisustvovao i Miloš Terzić, narodni poslanik.

Učesnici javnog slušanja, bili su i: predsednik Narodne skupštine Ivica Dačić; Maja Popović, ministar pravde sa saradnicima: Vladimirom Vinšom, Marijanom Savić Simić i Smiljanom Stepić; Snežana Marković, predsednik Ustavnog suda i dr Milan Škundrić, zamenik predsednika; predstavnici pravosuđa: Biljana Sinanović, zamenik predsednika Vrhovnog kasacionog suda, Jasmina Stanković, zamenik Republičkog javnog tužioca, Snežana Nenezić, zamenik Republičkog javnog tužioca, Tatjana Lagumdžija, zamenik Republičkog javnog tužioca, Zorica Stojšić, zamenik Republičkog javnog tužioca, Duško Milenković, predsednik Apelacionog suda u Beogradu, Dragan Jocić, predsednik Apelacionog suda u Nišu, mr Darko Tadić, predsednik Apelacionog suda u Novom Sadu, Nebojša Tasić, v.f. Apelacionog javnog tužioca u Nišu, Milan Tkalac, v.f. Apelacionog javnog tužioca u Novom Sadu, Milijana Dončić, Apelacioni javni tužilac u Kragujevcu, Leonida Popović, predsednik Prekršajog apelacionog suda, Vesna Lazarević, zamenik predsednika Upravnog suda, Marija Aranđelović Jureša, član Visokog saveta sudstva, Aleksandar Pantić, član Visokog saveta sudstva, Snežana Bjelogrlić, član Visokog saveta sudstva, Vukica Kužić, član Visokog saveta sudstva, Žak Pavlović, član Visokog saveta sudstva i Nenad Vujić, direktor Pravosudne akademije; predstavnici udruženja: Tanja Lazić, sudija Osnovnog suda u Jagodini i član UO Udruženja sudija i tužilaca Srbije, Danijela Trifunović, sudija Prekršajnog suda u Paraćinu i član UO Udruženja sudija i tužilaca Srbije, Predrag Milovanović, član Udruženja javnih tužilaca i zamenika javnih tužilaca Srbije, Ivan Duzlevski, član Udruženja javnih tužilaca i zamenika javnih tužilaca Srbije, Nebojša Ćuričić, član Foruma sudija Srbije, Siniša Trifunović, Alumni klub Pravosudne akademije, Nada Đorđević, zamenik predsednika UO Društva sudija Srbije i Vanja Tomić, sudijski pomoćnik Apelacionog suda u Beogradu i član Udruženja sudijskih i tužilačkih pomoćnika koje je deo Udrženja sudija i tužilaca; predstavnici nezavisnih državnih organa: Milan Marinović, Poverenik za informacije od javnog značaja i zaštitu podataka o ličnosti, Brankica Janković, Poverenik za zaštitu ravnopravnosti, Jelena Stojanović, zamenik Zaštitnika građana i Dragan Sikimić, direktor Agencije za sprečavanje korupcije; predstavnici ambasada u Republici Srbiji: Nj.E. Anthony Godfrey, ambasador SAD, Nj.E. Thomas Schieb, ambasador Savezne Republike Nemačke, Nj.E. Jana Lundin, ambasador Švedske, Nj.E. Carlo Lo Cascio, ambasador Italije, Nj.E. Koenraad Adam, ambasador Belgije, Nj.E. Silvia Davidoiu, ambasador Rumunije, Ruben Van Opstaele, zamenik ambasadora Belgije, Daniel Carroll, savetnik za politička pitanja Ambasade SAD, Emili Gudel, politički savetnik Ambasade SAD, Swalie Lefeuvre, prvi sekretar Ambasade Francuske, Aikaterini Rapti, prvi savetnik Ambasade Grčke, Georg Stawa, ataše za pravosuđe Ambasade Austrije i Hugo Grondel, politički sekretar Ambasade Holandije; predstavnici međunarodih organizacija: Mirjana Cvetković iz Delegacije EU u Srbiji, Maja Mićić Lazović, iz Kancelarije Saveta Evrope u Beogradu, Dina Dobrković, Ivana Ramadanović i Bogdan Urošević iz Misije OEBS-a u Srbiji.

Na početku javnog slušanja, predsednik Odbora za ustavna pitanja i zakonodavstvo Jelena Žarić Kovačević istakla je značaj promena Ustava koje predstoje, kao i značajnu ulogu Narodne skupštine i ovog odbora u tom procesu. Zahvalila se na prisustvu predsedniku Narodne skupštine Ivici Dačiću, ministarki pravde Maji Popović, predsedniku i sudijama Ustavnog suda, predstavnicima pravosuđa, strukovnih udruženja, nezavisnih državnih organa, međunarodnih organizacija i ambasadorima članica EU i SAD.

Obraćajući se na otvaranju javnog slušanja, predsednik Narodne skupštine Ivica Dačić, izrazio je očekivanje da se sa prvim javnim slušanjem Odbora za ustavna pitanja i zakonodavstvo pokreće javna rasprava od koje se očekuje pribavljanje korisnih sugestija i mišljenja najšireg kruga zainteresovanih strana. Takođe, u svom obraćanju poručio je i da je cilj svih aktivnosti koje predstoje ostvarivanje što je moguće veće saglasnosti oko budućih ustavnih promena, kako bi se osiguralo da te promene budu efikasne, pravične, ali i dugoročne. Podsetio je da je pred Narodnom skupštinom zadatak da izmeni one odredbe Ustava koje se tiču pravosuđa, odnosno načina izbora pravosudnih funkcija, i da ni o kakvim drugim promenama neće biti reči. Predsednik Narodne skupštine je istakao i da je ceo proces za izmenu Ustava vrlo kompleksan i da vrlo precizno propisuje nekoliko faza, kao i da je u ovoj fazi ustavnih promena izuzetno bitna uloga Narodne skupštine.

Na javnom slušanju obratila se i ministarka pravde Maja Popović, kao ovlašćeni predstavnik predlagača, koja je u kratkim crtama objasnila razloge za promenu Ustava u oblasti pravosuđa. Predložene promene Ustava predviđene su kao aktivnost u akcionom planu za pregovaračko poglavlje 23, koji je Vlada Republike Srbije usvojila 27. aprila 2016. godine i koji je revidiran 10. jula 2020. godine i iste su najznačajnija reforma u oblasti vladavine prava, koja predstavlja osnovnu vrednost svakog demokratskog društva i jedan od prioriteta Evropske unije, istakla je ministarka.

U diskusiji koja je usledila, učestvovali su:

Toma Fila, član Odbora za ustavna pitanja i zakonodavstvo, koji je istakao da položaj Pravosudne akademije treba urediti zakonom, a ne Ustavom, kao i da postojanje Pravosudne akademije ne sme da spreči mogućnost da advokati postanu sudije.

Nada Đorđević, zamenik predsednika UO Društva sudija Srbije, istakla je stav Društva sudija Srbije da sada nije povoljan trenutak za promenu Ustava Srbije, i da rok za donošenje ne sme da ima prioritet nad sadržinom i demokratskim i inkluzivnim procesom njegovih promena. U slučaju da Narodna skupština ipak pristupi promenama Ustava, Društvo sudija Srbije će pružiti svoj doprinos, u kom cilju je već dva puta dostavljalo svoje predloge. Društvo sudija smatra da bi trebalo da Narodna skupština, odnosno Odbor za ustavna pitanja i zakonodavstvo, formira svoju stručnu komisiju, odnosno radnu grupu, čiji bi osnovni cilj bio definisan Akcionim planom za poglavlje 23. Ona je ukazala na različita mišljenja o pojedinim važnim pitanjima iz nacrta amandmana koje je uradilo Ministarstvo pravde u oktobru 2018. godine, i da u slučaju da Odbor krene u postupak promena Ustava, ta rešenja za Odbor ne smeju da budu nepromenljiva. Istakla je i da mnogi nedostaci sadašnjeg Ustava i pravnog okvira mogu biti otklonjeni izmenom propisa, odnosno izmenama zakona i sudskog poslovnika.

Nenad Vujić, direktor Pravosudne akademije, govorio je o pitanjima vezanim za Pravosudnu akademiju. Istakao je da je u mišljenju iz juna 2018. godine, koje se odnosilo na promene Ustava Republike Srbije, Venecijanska komisija iznela stav da položaj Pravosudne akademije treba da bude uređen Ustavom.

Biljana Sinanović, zamenik predsednika Vrhovnog kasacionog suda, istakla je da je prilikom promena Ustava, u slučaju eventualne promene naziva Vrhovnog kasacionog suda u Vrhovni sud to ne utiče na kontinuitet u radu institucije. Jedno od glavnih pitanja je ujednačavanje sudske prakse, što je garancija jednakosti građana pred zakonom koju omogućuju pravosudni organi.

Nebojša Ćuričić, član Foruma sudija Srbije, istakao je da je promena Ustava neophodna i nužna, i da se sa njom već kasni. Promena Ustava omogućiće izmene zakona iz oblasti pravosuđa i drugih propisa. On smtra da treba izmeniti odredbu Ustava po kojoj Narodna skupština vrši prvi izbor na sudijsku funkciju. U pogledu Pravosudne akademije smatra da je potrebna obuka za sudije, bez obzira na to čime se neko prethodno bavio.

Predrag Milovanović, član Udruženja javnih tužilaca i zamenika javnih tužilaca Srbije, postavio je pitanje polazne osnove oko koje će se voditi rasprava o promenama Ustava. Istakao je da je postojanje Pravosudne akademije neupitno, ali da bi bilo diskriminatorno ako bi ona bila jedina tačka ulaska u sudove i javna tužilaštva. Istakao je značaj mentorskog sistema u obuci u pravosuđu, kao i značaj profesionalne prakse.

Siniša Trifunović, član Alumni kluba Pravosudne akademije, izneo je stav da treba ukinuti odredbu Ustava po kojoj se lice koje se bira prvi put na sudijsku funkciju bira na tri godine. On smatra da je ova odredba diskriminatorska, odnosno da ne mogu da postoje dve kategorije sudija.

Georg Stawa, ataše za pravosuđe Ambasade Austrije, istakao je da je pravosuđe kičma ekonomije i društvenog razvoja, a pošto oni postaju sve složeniji, i pravosuđe mora da se prilagodi toj složenosti. Da bi to postigle, sudije moraju da se usavršavaju putem kvalitetnih obuka. Zbog toga podržava i rad Pravosudne akademije.

Javno slušanje je zaključila predsednica Odbora Jelena Žarić Kovačević, koja je tom prilikom zahvalila učesnicima javnog slušanja, koji su omogućili članovima Odbora za ustavna pitanja i zakonodavstvo da čuju različita mišljenja i stavove o promenama Ustava u oblasti pravosuđa. Odbor za ustavna pitanja i zakonodavstvo će uzeti u obzir sva mišljenja, predloge i primedbe iznete na ovom javnom slušanju prilikom izrade akta o promeni Ustava.